থাকার জন্য আমি আর মং ঘর খোঁজা শুরু করলাম। মং থনচির ছেলে, এই পাড়াতেও ওর জানাচেনা আছে। ঠিক হলো জায়গা। নিচে ছোট একটি দোকান ঘর, উপড়ে থাকার ব্যবস্থা। কাঠের এই ছোট্ট ঘরটিই হয়ে উঠল আমাদের প্রথম রাত্রি যাপনের ফাইভষ্টার হোটেল । থাকার জায়গা ঠিক হওয়ার পর সেই সন্ধ্যা আলোতে সবাই গিয়ে নামল নদীতে। পাথুরে জায়গার পাশ দিয়েই বয়ে চলেছে শংখ আর সবাই যেন দূরন্ত কৈশরে ফিরে গিয়ে ইচ্ছে মত ঝাঁপাঝাপি  করল। নদী থেকে যখন সবাই ফিরল তখন চারিদিকে অন্ধকার রাত নেমে গেছে।